Pyn by brandstofpomp dalk binnekort (net-net) minder(Grafika: pixabay) Goeie nuus is dalk in die vooruitsig vir motoriste met ŉ verwagting dat die brandstofprys volgende maand gaan daal. Maar moenie asem ophou vir ŉ reusedaling in die prys nie. Ongeouditeerde data van die Sentrale Energiefonds wys dat 95 oktaan-petrol met nagenoeg 90 sent per liter kan daal, die prys van 93 oktaan-petrol kan sowat R1,07 per liter verlaag word en die grootmaatprys van diesel kan met ŉ verwagte 91c/ℓ daal. Die prys van paraffien kan volgens die voorlopige syfers met 94c/ℓ daal. Die verwagting is goeie nuus, maar daar is geen waarborg dat die situasie oor die volgende twee weke, voor die nuwe prys aangekondig word, kan verander nie. ŉ Daling in internasionale petroleumpryse dryf die dalings, maar dit word afgewater deur ŉ swakker rand-dollar-wisselkoers. Die dalings sal boonop verder beperk word weens ŉ terugkeer in Augustus na die gewone brandstofheffing van R3,93. Dit is vroeër verminder om verligting aan verbruikers te bied. Die regering het reeds aangedui dat hy nie gaan afsien van die voorneme om die volle heffing weer volgende maand in te stel nie. Volgens die Outomobiel-Assosiasie (AA) sal die werklike dalings in petrol waarskynlik dus meer in die omgewing van 15c/ℓ vir petrol en 32c/ℓ vir diesel wees. “Hoewel dit meer noemenswaardig sou wees indien die brandstofheffing-verligting nog gegeld het, is die daling nietemin welkom en gaan dit ŉ mate van druk op verbruikers verminder,” sê die AA. Ten spyte van die verwagte daling in pryse, sê die AA brandstofpryse in Suid-Afrika bly hoog en die vorige aansienlike verhoging sal die ekonomie in die komende maande steeds raak. “Verlagings bied onmiddellike verligting, maar verhogings sypel stadigaan deur die ekonomie, veral in dié sektore wat daardeur geraak word maar nie hul pryse dadelik opwaarts aanpas nie en wag vir meer volgehoue brandstofverlagings wat insetkoste verminder,” sê die vereniging. Die AA het opnuut gevra vir ŉ hersiening van die brandstofprysstruktuur sowel as ŉ oudit van elke gedeelte van die brandstofprys. “Dit is nodig en moes lankal gedoen word om volhoubare oplossings te vind wat die stygende brandstofpryse in die land teenwerk.”